Diari Oficial de la Generalitat Valenciana


Sumari del DOGV 3357, del 23-09-1998 (1998/902438)

ORDRE de 24 de setembre de 1998, de la Conselleria d'Economia, Hisenda i Administració Pública, per la qual es publica la relació de municipis de la Comunitat Valenciana als quals resultarà aplicable, pels consums d'aigua efectuats durant el segon semestre de 1998, la bonificació del 50% de les quotes del cànon de sanejament per usos domèstics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/09/24/(1)/dof/vci/html**

### Dades del document

Número de DOGV
:   3357

Data del DOGV
:   23-09-1998

Secció del DOGV
:   I. DISPOSICIONS GENERALS

Número del document
:   1998/902438


Data del document
:   24-09-1998

Organisme emissor


Tipus de document
:   Ordre

Descriptors 

:   * consum d'aigua
    * municipi
    * sanejament
    * impost local

ORDRE de 24 de setembre de 1998, de la Conselleria d'Economia, Hisenda i Administració Pública, per la qual es publica la relació de municipis de la Comunitat Valenciana als quals resultarà aplicable, pels consums d'aigua efectuats durant el segon semestre de 1998, la bonificació del 50% de les quotes del cànon de sanejament per usos domèstics. [1998/X8263]  
La Llei 2/1992, de 26 de març, de Sanejament d'Aigües Residuals de la Comunitat Valenciana, estableix en la disposició transitòria segona una bonificació del 50 per cent de les quotes del cànon de sanejament per usos domèstics, aplicable en aquells municipis que no compten amb sistemes de depuració en servei, en execució o amb projecte tècnic aprovat per la Generalitat Valenciana. La disposició transitòria esmentada preveu, així mateix, la supressió automàtica d'aquesta bonificació des del moment en què els municipis fins aleshores beneficiaris d'aquesta compten amb un projecte de sistema de depuració aprovat tècnicament per la Generalitat Valenciana.  
D'altra banda, l'apartat 1 de l'article 12 del Reglament sobre el Règim Economicofinancer i Tributari del Cànon de Sanejament, aprovat per Decret 266/1994, de 30 de desembre, del Govern Valencià, estableix que s'entendrà que hi ha un projecte tècnic aprovat per la Generalitat Valenciana quan hi haja un plec de prescripcions tècniques o un projecte d'obres aprovat per l'òrgan competent d'aquesta. El Reglament esmentat disposa també que mitjançant ordre de la Conselleria d'Economia, Hisenda i Administració Pública , a proposta de la Conselleria d'Obres Públiques, Urbanisme i Transports, es determinaran els municipis o àrees als quals s'aplicarà, durant cada semestre natural, la bonificació esmentada, per raó de les circumstàncies que hi concorren el primer dia d'aquest període.  
D'acord amb això, l'Ordre d'aquesta Conselleria de 9 de març de 1998 estableix la relació de municipis beneficiaris de la bonificació esmentada durant el primer semestre de 1998, i en l'article 3 disposa que les variacions en la situació existent en aquests el dia 1 de gener de 1998 que tinguen lloc en el semestre esmentat determinaran la pèrdua de la bonificació a partir del dia 1 de juliol de 1998. En aquesta situació es troben els municipis d'Alpuente, Bugarra, Castell de Castells, la Torre de les Maçanes i Xeresa, els projectes respectius dels quals foren aprovats en data 2 de juny (Alpuente i Bugarra), 28 de maig (Castell de Castells), 24 d'abril (la Torre de les Maçanes) i 30 de juny (Xeresa).  
D'altra banda, la bonificació objecte d'aquesta ordre ha de fer-se extensiva als municipis de Benimodo i Venta del Moro, no inclosos en la de 9 de març de 1998. En el primer d'aquests casos la bonificació ha de resultar aplicable, en realitat, des del dia 1 de gener de 1997, que és la data a partir de la qual produeix efectes, pel que ací ens interessa, la resolució del director general d'Obres Públiques, de 20 de setembre de 1996, per la qual es modifica l'inicial projecte de sanejament i depuració aprovat conjuntament per als municipis de Carlet i Benimodo, excloent-ne el segon, l'escomesa del qual es difereix a un moment posterior que encara no ha tingut lloc. Quant al segon, és creditor de la bonificació esmentada en la mesura que no compta actualment amb cap sistema de sanejament, ni en servei ni execució, ni té aprovat tècnicament per la Generalitat cap projecte de sistema de depuració.  
Per això, vista la proposta realitzada per la Conselleria d'Obres Públiques, Urbanisme i Transports, i fent ús de l'autorització continguda en l'article 12 del Decret 266/1994, de 30 de desembre, del Govern Valencià  
ORDENE  
Article 1. Bonificació corresponent al segon semestre de 1998  
U. Durant el segon semestre de 1998 gaudiran d'una bonificació del 50% de les quotes del Cànon de Sanejament d'aigües residuals de la Comunitat Valenciana els consums d'aigua per a ús domèstic efectuats en els municipis a què es refereix l'annex d'aquesta ordre.  
Dos. Sense perjudici del que disposa l'apartat anterior, la bonificació a què aquest fa referència resultarà aplicable, en relació amb els consums d'aigua per a ús domèstic efectuats en el municipi de Benimodo, des del dia 1 de gener de 1997.  
Article 2. Facturació de consums realitzats en semestres amb diferent règim de subjecció  
Quan es produïsquen facturacions el període de consum de les quals s'estenga, a l'efecte de la bonificació a què es refereix l'article anterior, a dos o més semestres amb distint règim de subjecció, aquesta bonificació s'aplicarà en proporció a la part del consum total que corresponga a cadascun d'aquests semestres.  
Article 3. Variació de les circumstàncies existents l'1 de juliol de 1998  
Les variacions que, respecte a la situació existent el dia 1 de juliol de 1998, es produïsquen en el transcurs del segon semestre natural d'enguany en els municipis a què es refereix l'annex d'aquesta ordre, determinaran la pèrdua de la bonificació a què es refereix l'article 1 anterior o, si escau, el dret a aquesta, amb efecte des del dia 1 de gener de 1999.  
DISPOSICIO FINAL UNICA  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 24 de setembre de 1998  
El conseller d'Economia, Hisenda i Administració Pública,  
JOSÉ LUIS OLIVAS MARTINEZ  
Annex  
Relació de municipis de la Comunitat Valenciana els consums d'aigua per a ús domèstic dels quals gaudeixen d'una bonificació del 50 por 100 durant el segon semestre de 1998.  
Adsubia  
Agres  
Benimodo  
Benilloba  
Bicorp  
Bolbaite  
Camporrobles  
Castielfabib  
Caudete de las Fuentes  
Corbera  
Fortaleny  
Fuenterrobles  
Llanera de Ranes  
Llaurí  
Manuel  
Polinyà de Xúquer  
Riola  
Rotglá y Corberá  
Siete Aguas  
Sumacàrcer  
Venta del Moro  
Villargordo del Cabriel.


Còpia Permalink ELI